b'\n_START_ARTICLE_\nWalter Oesau\n_START_SECTION_\n\xc5\xbdivljenjepis\n_START_PARAGRAPH_\nWalter Oesau je v nem\xc5\xa1ko armado vstopil \xc5\xbee leta 1933. Sprva je slu\xc5\xbeil v artileriji , leta 1934 pa se je za\xc4\x8del \xc5\xa1olati za voja\xc5\xa1kega pilota na Deutschen Verkehrsfliegerschule. Po uspe\xc5\xa1nem zaklju\xc4\x8dku je bil dodeljen v Jagdgeschwader 132 \xe2\x80\x9cRichthofen\xe2\x80\x9d. S \xc4\x8dinom poro\xc4\x8dnika pa je bil Oesau eden prvih nem\xc5\xa1kih pilotov, ki se je aprila 1938 pridru\xc5\xbeil Legiji Kondor v \xc5\xa0paniji. Dodeljen je bil k tretji lovski eskadrilji 3. J/88, skozi celotno vojno pa je dosegel 9 zra\xc4\x8dnih zmag in si zagotovil status letalskega asa. Postal je eden od samo 27 prejemnikov \xc5\xa0panskega kri\xc5\xbea v zlatu z briljanti. V tej vojni je bil tudi ranjen, za kar je prejel \xc5\xa1panski znak za ranjence._NEWLINE_1. marca 1939 se je Oesau pridru\xc5\xbeil Stabsschwarmu I./JG 2, 15. julija pa je s \xc4\x8dinom nadporo\xc4\x8dnika postal Staffelkapit\xc3\xa4n 1./JG 20, ki se je kasneje preoblikoval v 7./JG 51. Oesau je prvo zmago v drugi svetovni vojni dosegel 13. maja 1940 v bitki za Francijo. To kampanjo je kon\xc4\x8dal s petimi zmagami in jih je tako skupaj dosegel \xc5\xbee 14. 18. avgusta 1940 je z dvema sestreljenima britanskima lovcema Hawker Hurricane, ki ju je sestrelil med bitko za Britanijo, postal peti pilot Luftwaffe, ki je dosegel 20 zmag v drugi svetovni vojni. Za ta podvig je bil odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbea._NEWLINE_25. avgusta 1940 je postal major Oesau Gruppenkommandeur III./JG 51, 11. novembra 1940 pa Gruppenkommandeur III./JG 3. S to lovsko skupino je od\xc5\xa1el na vzhod, kjer so Nemci zbirali svoje enote za invazijo na Sovjetsko zvezo (Operacija Barbarossa). Svojo 40. zra\xc4\x8dno zmago je Oesau dosegel 5. februarja 1941, 6. februarja pa je postal deveti prejemnik hrastovih listov k vite\xc5\xa1kemu kri\xc5\xbeu._NEWLINE_Svojo petdeseto zmago druge svetovne vojne je dosegel 30. junija, ko je sestrelil sovjetskega juri\xc5\xa1nika Ilju\xc5\xa1in Il-2. 10. julija 1941 je v enem dnevu sestrelil kar pet sovra\xc5\xbenih letal (za zmage od 64 do 68). 70. zmago je dosegel 11. julija, 80. pa \xc5\xbee 17. julija. 15. julija je dosegel \xc5\xbee svojo skupno 80. zmago, za kar je bil kot tretji pilot odlikovan z me\xc4\x8di k vite\xc5\xa1kemu kri\xc5\xbeu._NEWLINE_Konec julija 1941 je bil poslan nazaj na zahodno fronto, kjer je prevzel poveljstvo nad polkom JG 2. Svojo stoto zmago je dosegel 26. oktobra in s tem postal \xc5\xa1ele tretji nem\xc5\xa1ki pilot, ki mu je uspel ta podvig. Njegova \xc5\xbertev je postal Supermarine Spitfire Vb (AB822) 72. eskadrilje RAF, ki ga je upravljal narednik L. Stock. Takoj za tem uspehom je Oesau dobil ukaz, ki mu je prepovedoval sodelovanje v bojnih akcijah. Poveljstvo Luftwaffe je namre\xc4\x8d odlo\xc4\x8dilo, da ne bo tvegalo njegove smrti, ki bi bila velik udarec morali nem\xc5\xa1kih pilotov. Oesau je dobil ve\xc4\x8d \xc5\xa1tabnih funkcij, med katerimi je najpomembnej\xc5\xa1a funkcija \xc5\xa1tabnega \xc4\x8dastnika v enoti Jagdfliegerf\xc3\xbchrer 4 Brittany._NEWLINE_V letu 1942 je tako poletel na vsega nekaj bojnih nalog in skupaj dosegel samo tri zra\xc4\x8dne zmage. Tudi v letu 1943 ni smel leteti in je dosegel samo eno zmago v zraku, ko je 4. aprila v bli\xc5\xbeini francoskega mesta St. Pierre sestrelil te\xc5\xbeki ameri\xc5\xa1ki bombnik Boeing B-17._NEWLINE_12. novembra 1943 se je s \xc4\x8dinom polkovnika vrnil na fronto. Imenovan je bil za komodorja JG 1, na mestu katerega je zamenjal padlega poveljnika te enote, polkovnika Hansa Philippa. Glavna naloga enote, ki ji je poveljeval Oesau je bila obramba rajha pred ameri\xc5\xa1kimi dnevnimi bombni\xc5\xa1kimi napadi. V tej vlogi je Oesau do svoje smrti sestrelil 10 te\xc5\xbekih bombnikov in \xc5\xa1tiri spremljevalne lovce. Padel je v boju v bli\xc5\xbeini belgijskega mesta St. Vith, ko je s svojo Stabsschwarm enoto napadal ameri\xc5\xa1ko bombni\xc5\xa1ko formacijo. Pri napadanju enega od bombnikov je Oesaua presenetil ameri\xc5\xa1ki spremljevalni lovec Lockheed P-38 Lightning in ga sestrelil. Gulle Oesau je umrl v razbitinah svojega lovca Messerschmitt Bf 109 G-6/AS (W.Nr. 20 601) Zeleni 13 v bli\xc5\xbeini St. Vitha. Po smrti so njemu v \xc4\x8dast poimenovali elitni prvi lovski polk Luftwaffe z JG 1\xc2\xa0\xc2\xbbOesau\xc2\xab._NEWLINE_Walter Gulle Oesau je v karieri lovskega pilota na nekaj ve\xc4\x8d kot 300 bojnih nalogah dosegel 127 priznanih zmag. 9 zmag je dosegel med \xc5\xa1pansko dr\xc5\xbeavljansko vojno, 74 na zahodni fronti (med njimi 14 te\xc5\xbekih bombnikov) in 44 na vzhodni fronti.'